Viite	Valtiovarainministeriön lausuntopyyntö 16.3.2007/VM 086:00/2006

Asia	Lausuntopyyntö valtiovarainministeriön raportista ”Valtion IT-palvelukeskuksen perustaminen. Tavoitetila ja alustava toimeenpanosuunnitelma 16.3.2007

Henkilöstön asema
Henkilöstön asema tulee turvata valtionhallinnon rakennemuutoksessa ja tuottavuushankkeissa siten kuin siitä on sovittu valtioneuvoston henkilöstöpoliittisissa periaatteissa. Henkilöstölle, joka on IT-palvelukeskushankkeen piirissä, tulee tarjota ensisijaisesti samalta hallinnonalalta vaativuudeltaan vastaavan tasoisia tehtäviä.

Osaamisen ylläpito
	Osaamisen ylläpito turvataan sijoittamalla valtionhallinnon henkilöstöä uusiin tehtäviin ja antamalla täsmäkoulutusta uusien tehtävien hallitsemiseksi. Ostopalveluita ja erityisesti ulkoa ostetun henkilöstön määrän kasvattamista tulee välttää. Valtionhallinnossa on tällä hetkellä tuottavuusohjelman seurauksena henkilöstöä, jotka ovat vailla asianmukaisia työtehtäviä. Näille henkilöille tulee tarjota avautuvia tehtäviä ensisijaisesti.

Liikelaitostaminen ja osakeyhtiöittäminen
	Tulevan IT-palvelukeskuksen toimintaa tulee kehittää valtionvirastona. 

IT-palvelukeskuksen resurssit
	IT-palvelukeskukseen sijoittuva henkilöstön määrä näyttää pieneltä alkuunsa. Joensuussa sijaitsevan sisäasiainhallinnon palvelukeskuksen käynnistämisestä on varmasti olemassa näyttöä, jossa todetaan henkilöstön mitoituksen oikean määrän merkitys palvelukeskuksen menestyksekkäälle toiminnalle. Sisäasianhallinnon palvelukeskuksessa, vaikka se onkin talous- ja henkilöstöpalvelukeskus, IT-ohjelmistojen yhteensopimattomuus asiakasvirastojen kanssa aiheutti huomattavasti ylimääräisiä kustannuksia, kun asioita jouduttiin tekemään moneen kertaan uudelleen. IT-palvelukeskuksen merkittäväksi kriittiseksi menestystekijäksi tulee se, millä ohjelmistoilla IT-arkkitehtuuri on rakennettu ja se, miten ohjelmistot keskustelevat keskenään.

Helsingissä 18.5.2007

Harri Sirén			Päivi Järvinen
neuvottelujohtaja		yhteiskuntasuhteiden koordinaattori